
Ministru kabineta rīkojums Nr. 2
Rīgā 2024. gada 11. janvārī (prot. Nr. 1 2. §)
Par pretendentu izvirzīšanu ievēlēšanai Eiropas Padomes Vispārējās konvencijas par nacionālo minoritāšu aizsardzību konsultatīvajā komitejā
· 1. Lai izvirzītu Latvijas pretendentus ievēlēšanai Eiropas Padomes Vispārējās konvencijas par nacionālo minoritāšu aizsardzību konsultatīvajā komitejā (turpmāk – komiteja), Ārlietu ministrijai izveidot atklāta konkursa (turpmāk – konkurss) atlases komisiju (turpmāk – komisija) un iekļaut tajā Ārlietu ministrijas, Ģenerālprokuratūras, Iekšlietu ministrijas, Izglītības un zinātnes ministrijas, Kultūras ministrijas, Labklājības ministrijas, Tieslietu ministrijas un Veselības ministrijas pārstāvjus.
· 2. Ārlietu ministrijai izstrādāt konkursa nolikuma projektu, un komisijai apstiprināt minēto nolikumu.
· 3. Ārlietu ministrijai izsludināt konkursu oficiālajā izdevumā "Latvijas Vēstnesis" un publicēt konkursa sludinājumu Ārlietu ministrijas tīmekļvietnē, kā arī organizēt konkursa sludinājuma publicēšanu Ministru kabineta, Ģenerālprokuratūras, Iekšlietu ministrijas, Izglītības un zinātnes ministrijas, Kultūras ministrijas, Labklājības ministrijas, Tieslietu ministrijas un Veselības ministrijas tīmekļvietnē.
· 4. Komisijai izvēlēties vismaz divus pretendentus, lai izvirzītu tos ievēlēšanai komitejā.
· 5. Ārlietu ministrijai iesniegt pretendentu sarakstu apstiprināšanai Ministru kabinetā.

